b'\n_START_ARTICLE_\nRichard Hall\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nHallin isois\xc3\xa4 John Hall oli muuttanut Englannista Suomeen ja toiminut S\xc3\xa4\xc3\xa4mingin pit\xc3\xa4j\xc3\xa4n Nojamaan kartanon omistajana. Richard Hallin is\xc3\xa4 William Hall toimi Ison-Britannian konsulina, ja h\xc3\xa4nen \xc3\xa4itins\xc3\xa4 oli sveitsinranskalainen Alexandrine Cornetz. Hall syntyi Porissa Yrj\xc3\xb6nkatu 2:ssa. H\xc3\xa4nell\xc3\xa4 oli kolme vuotta vanhempi veli Edward. Perhe muutti 1860-luvulla Helsinkiin ja sielt\xc3\xa4 edelleen Lontooseen vuonna 1867. Sittemmin perhe muutti Tukholmaan. Hall p\xc3\xa4\xc3\xa4si opiskelemaan Tukholman taideakatemiaan. H\xc3\xa4n asui Ruotsissa kaikkiaan noin kuusi vuotta._NEWLINE_Richard Hall teki l\xc3\xa4pimurtonsa 21-vuotiaana voittamalla Ruotsin taideakatemian j\xc3\xa4rjest\xc3\xa4m\xc3\xa4n kilpailun historiallisesta aiheesta "Kustaa Vaasa lapsena kuningas Hansin edess\xc3\xa4". Palkintona Hall sai mitalin sek\xc3\xa4 kolmentuhannen kruunun apurahan ulkomaille kahdeksi vuodeksi. Apurahan turvin Hall jatkoi opintoja Pariisissa ja jakoi ateljeen hyv\xc3\xa4n yst\xc3\xa4v\xc3\xa4ns\xc3\xa4 Richard Berghin kanssa. Hall j\xc3\xa4i asumaan Ranskaan, jonka kansalaisuuden h\xc3\xa4n my\xc3\xb6s sai. Hall tutustui Pariisissa Albert Edelfeltiin ja Ville Vallgreniin._NEWLINE_Hall avioitui 21-vuotiaana sveitsil\xc3\xa4inen serkkunsa kanssa, joka oli nimelt\xc3\xa4\xc3\xa4n Julia Berrigau tai Cornetz. He asuivat kuusi vuotta Bretagnessa. Heille syntyi kaksi lasta, tytt\xc3\xb6 ja poika. Tyt\xc3\xa4r oli nimelt\xc3\xa4\xc3\xa4n Agnes Hall. Julia menehtyi sairauteen noin kymmenen vuoden kuluttua avioitumisesta. Sen j\xc3\xa4lkeen Richard Hall eli 15 vuotta yksin. Tuona aikana h\xc3\xa4n mm. asui kahdeksan kuukautta Nantesin trappistimunkkien kanssa maalaten heid\xc3\xa4n muotokuviaan. Ranskassa Hall maalasi lukuisten korkea-arvoisten henkil\xc3\xb6iden muotokuvia. Syksyll\xc3\xa4 1902 h\xc3\xa4n vieraili New Yorkissa liikemies William K. Vanderbildtin kutsumana maalaamassa t\xc3\xa4m\xc3\xa4n perheenj\xc3\xa4seni\xc3\xa4. Sittemmin Hall vietti New Yorkissa useita talvia maalaamassa muotokuvia palaten Eurooppaan kes\xc3\xa4kausiksi._NEWLINE_Suomessa Hall vieraili Suomessa ainakin vuosina 1901 ja 1909 tapaamassa \xc3\xa4iti\xc3\xa4\xc3\xa4n, joka asui H\xc3\xa4meess\xc3\xa4. Hallin is\xc3\xa4 oli kuollut vuonna 1900. Hallin toinen vaimo oli paronitar Anna von M\xc3\xbchlenfels. He tapasivat vuonna 1907 \xc3\x96\xc3\xb6lannissa. Hall eli viimeiset vuosikymmenens\xc3\xa4 Argentiinassa jatkaen siell\xc3\xa4 menestyksekk\xc3\xa4\xc3\xa4sti taiteilijan uraansa, j\xc3\xa4lleen saaden maan kansalaisuuden.\n_START_SECTION_\nTaiteellinen ura\n_START_PARAGRAPH_\nHall aloitti uransa laatukuvamaalarina. Ruotsin kansallismuseon kokoelmiin kuuluu h\xc3\xa4nen sis\xc3\xa4kuviaan Bretagnesta. H\xc3\xa4n on kertonut maalanneensa Bretagnessa asuessaan paljon laatu- ja sis\xc3\xa4kuvia, joita p\xc3\xa4\xc3\xa4tyi my\xc3\xb6s Nantesin ja Rennesin taidemuseoihin. Lis\xc3\xa4ksi h\xc3\xa4n m\xc3\xb6i niit\xc3\xa4 Yhdysvaltoihin. Leskivuosinaan, asuessaan trappistimunkkien luona h\xc3\xa4nest\xc3\xa4 kehkeytyi muotokuvaaja. Hall maalasi muotokuvia lukuisista tunnetuista henkil\xc3\xb6ist\xc3\xa4 eri maissa. Heihin lukeutuvat Ruotsissa Prinssi Wilhelm ja suuriruhtinatar Maria Pavlovna, Ranskassa oopperalaulaja Enrico Caruso ja n\xc3\xa4yttelij\xc3\xa4 Ernest Coquelin, Yhdysvalloissa liikemiehet Astor ja William K. Vanderbilt, ja Argentiinassa presidentti Jos\xc3\xa9 F\xc3\xa9lix Uriburu._NEWLINE_Hall osallistui Pariisin salonkiin ensimm\xc3\xa4ist\xc3\xa4 kertaa vuonna 1883 ja sen j\xc3\xa4lkeen useita kertoja. Lontoon Royal Academyn n\xc3\xa4yttelyihin h\xc3\xa4n p\xc3\xa4\xc3\xa4si muutamaan otteeseen, ensimm\xc3\xa4isen kerran vuonna 1904. Niihin p\xc3\xa4\xc3\xa4seminen oli hankalampaa, koska Royal Academyn j\xc3\xa4senet olivat etuoikeutettuja. Suomessa Hall piti ensimm\xc3\xa4isen n\xc3\xa4yttelyns\xc3\xa4 vuonna 1909 Ritarihuoneella._NEWLINE_Richard Hallin veljen pojanpoika Mauri R. Hall totesi 1970-luvulla Richard Hallin j\xc3\xa4\xc3\xa4neen Suomessa unohduksiin. Richard Hallin teoksia on Suomessa Porin taidemuseon, Turun taidemuseon ja Kansallisgallerian kokoelmissa sek\xc3\xa4 yksityiskokoelmissa. Ruotsissa h\xc3\xa4n on edustettuna Nationalmuseumin kokoelmissa. Lis\xc3\xa4ksi h\xc3\xa4nen teoksiaan on ainakin taidemuseoissa Ranskassa ja Argentiinassa.'